作者:元稹
標題:襄陽為盧竇紀事
內容:帝下真符召玉真，偶逢遊女暫相親。素書三卷留為贈，從向人間說向人。風弄花枝月照階，醉和春睡倚香懷。依稀似覺雙環動，潛被蕭郎卸玉釵。鶯聲撩亂曙燈殘，暗覓金釵動曉寒。猶帶春酲懶相送，櫻桃花下隔簾看。琉璃波面月籠煙，暫逐蕭郎走上天。今日歸時最腸斷，回江還是夜來船。花枝臨水複臨堤，閑照江流亦照泥。千萬春風好抬舉，夜來曾有鳳凰棲。